El jutjat penal número 1 de Lleida ha absolt a l'exinterventor de la Diputació de Lleida, Jaume Mateu d'un delicte de d'alteració documental fraudulenta i d'infidelitat en la custòdia de documents per haver filtrat informació a la premsa. El tribunal tampoc considera provat que s'hagi causat cap dany al servei públic ni a tercers. L'advocat de Mateu, Pau Simarro, ha destacat que tots els pronunciaments de la sentència són favorables la seu client d'una forma molt ''contundent''. El mateix lletrat ja va al·legar que Mateu va ser cessat del seu càrrec a la Diputació de Lleida per no aprovar despeses de presidència ''injustificables'' com ara un sopar de 1.50 euros en un restaurant a Barcelona o 4.000 dòlars d'un viatge a Califòrnia. La Diputació el va acusar de revelar documents com la factura d'aquest restaurant a un mitjà de comunicació i que aquests van ser publicats a l'abril de 2014. Mateu, que va ser interventor de la corporació durant tretze anys (del 2000 fins al 2013), va considerar que no s'acreditava l'interès públic d'aquest sopar que es va produir dos dies abans de les eleccions al Parlament. Mateu tampoc va aprovar els 4.000 dòlars en un viatge oficial del president de la Diputació de Lleida, Joan Reñé, a Califòrnia perquè els imports, segons Simarro, no quadraven i a més estaven justificats de manera incorrecta. Per Simarro, el problema és que "Reñé s'afarta (de les negatives de Mateu) i el cessa".  Paral·lelament, dilluns que ve 5 de març tindrà lloc el judici contra dos alts càrrecs de la Diputació de Lleida acusats d'assetjament laboral a dos funcionaris de l'ens provincial.

Summary: Absolt l'exinterventor de la Diputació de Lleida per un delicte de revelació de secrets


Les Coves de Salnitre de Montserrat a Collbató (Baix Llobregat) tornaran a ser el cap de setmana del 22 i 23 de juliol l'escenari i l'aparador dels nous sons i les músiques del món. Els plats forts d'aquesta nova edició, la dotzena, seran el concert de l'instrumentista xilè Nello Chiuminatto, que el dissabte 22 de juliol farà un viatge per tot el món a través de 17 instruments desconeguts, i l'espectacle de dansa sufí del diumenge 23 'La dansa de l'infinit' en el que els dervixos faran amb els seus moviments hipnòtics "una ofrena a la muntanya de Montserrat", com ha destacat Angelina Esteve, la coordinadora del certamen. Com a novetat, l'edició d'enguany proposa una sèrie d'activitats de dia agrupades sota el nom d'Inspira sobre la musicoteràpia. L'alcalde de Collbató, Miquel Solà, s'ha mostrat "orgullós" que el municipi sigui un any més "referent" unint dos dels seus actius: la seva tradició en la construcció d'instruments i la muntanya de Montserrat.

Summary: Un espectacle de dansa sufí i un concert de 17 instruments desconeguts, plats forts del Festival Gong de Collbató


El portaavions ‘Juan Carlos I’, buc insígnia de l’armada espanyola, té previst fer escala al Port de Tarragona entre el 29 de juny i el 2 de juliol, amb motiu dels XVIII Jocs Mediterranis. Segons ha informat el Ministeri de Defensa, amb la participació del vaixell es pretén donar “el realçament que mereixen els Jocs”. El cap de setmana del 30 de juny i 1 de juliol els ciutadans que ho vulguin podran visitar l’embarcació i conèixer en persona el buc de guerra més gran construït a l’estat espanyol. Segons el ministeri, el vaixell proporciona una gran capacitat amfíbia i aeronaval, així com capacitat de transport estratègic i d’assistència humanitària. El seu comandant és el capità José Lago Ochoa i compta amb una dotació de 294 persones.

Summary: El portaavions ‘Juan Carlos I’ de l’armada espanyola farà escala a Tarragona la setmana vinent


Almenys 23 eurodiputats de cinc grups polítics al Parlament i de 14 estats han denunciat aquest dijous el “silenci” de la Comissió Europea i de l’Alta Representant en Afers Exteriors, Federica Mogherini, davant de “l’ús continuat de ports de la Unió Europea per part de vaixells de guerra russos i, en particular, el port de Ceuta”. Els eurodiputats s’han adreçat a la CE a través d’una pregunta parlamentària en què participen l’eurodiputat del PDC, Ramon Tremosa, el republicà Josep Maria Terricabras i el socialista Javi López. Al text, també han assenyalat un “possible conflicte d’interès” perquè “el cunyat del comissari Arias Cañete és l’amo de l’empresa que subministra combustible als vaixells russos”.  L’endemà que Rússia cancel·lés una escala tècnica al port de Ceuta per les pressions de l’OTAN i la comunitat internacional, que temien que la seva flota s’utilitzés per atacar Alep, un grup d’eurodiputats han traslladat la seva preocupació a la Comissió Europea per la col·laboració entre Espanya i Moscou.  En concret, han advertit que des de l’any 2011 uns “60 vaixells de l’armada russa s’han aturat” a Ceuta “amb el consentiment del govern de Rajoy”.  A la seva pregunta parlamentària, els eurodiputats també recorden els vincles del comissari espanyol i responsable de Canvi Climàtic, Miguel Arias Cañete, amb una empresa de combustible que, suposadament, subministra als vaixells russos. En concret, pregunten a la CE si “és conscient” que el cunyat de Cañete és el propietari de l’empresa i si no considera que permetre a l’armada russa utilitzar les instal·lacions portuàries espanyoles no vulnera “l’esperit de les sancions aplicades per la UE a Rússia”.  Entre els signants de la pregunta parlamentària hi ha, a més de Tremosa, López i Terricabras, els bascos Izaskun Bilbao (PNB) i Josu Juaristi (EUS), així com eurodiputats britànics, suecs, estonians, croats, polonesos, holandesos o portuguesos.

Summary: Una vintena d’eurodiputats critiquen el silenci de Brussel·les per les escales dels vaixells militars russos a Ceuta


Els Mossos d'Esquadra de la comissaria de Vic han detingut un home, de 36 anys i veí de Torelló, com a presumpte autor d'un delicte de robatori i furt d'un vehicle. Els van passar el 15 de juny, quan els mossos van saber que algú havia robat una motocicleta d'un pàrquing de Sant Hipòlit de Voltregà (Osona) i van obrir una investigació per localitzar-la. Al cap de tres dies, el mateix propietari va trobar la seva moto en un lloc web de compravenda d'articles. Ho va explicar a la policia i els agents van identificar el venedor, malgrat ja havia despenjat l'anunci. Hores més tard, els Mossos van detenir el presumpte autor dels fets a la plaça de l'estació de Torelló. El detingut tenia antecedents per fets similars. En un comunicat, els Mossos informen que l'home va passar el dia 20 de juny a disposició del jutjat d'instrucció en funcions de guàrdia de Vic, el qual va decretar la seva llibertat amb càrrecs.

Summary: Detenen un home a Vic que intentava vendre una motocicleta robada a través d'una aplicació mòbil


El director general de la Policia, Pere Soler, ha advertit a través del seu compte de Twitter que la "missió principal" de les policies "és garantir drets, no impedir-ne el seu exercici". Soler ho ha dit hores després que la Fiscalia Superior de Catalunya hagi ordenat els Mossos precintar els col·legis electorals de l'1-O. "Que ningú s'equivoqui", ha remarcat Soler, que ha citat tant el cos dels Mossos d'Esquadra com també la Guàrdia Civil i la policia espanyola.

Summary: El director dels Mossos adverteix que la "missió principal" de les policies és "garantir drets, no impedir-ne el seu exercici"


El programa Live per fomentar la mobilitat elèctrica ha ampliat el seu radi d'acció amb la incorporació dins d'aquesta plataforma dels municipis de Girona, Lleida, Tarragona, Sabadell, Terrassa i les 36 localitats que integren l'Area Metropolitana de Barcelona, segons ha anunciat aquest divendres Mercedes Vidal, regidora de Mobilitat de l'Ajuntament de Barcelona. La integració d'aquests municipis permetrà que en el període entre el 2017 i el 2018, al final del mandat de cada una de les ciutats, es pugui redactar un pla de mobilitat a favor de la mobilitat elèctrica i un pla de comunicació transversal que es presentarà sota la denominació d''Elecriciutat'. Els diferents representats municipals han destacat la necessitat que tots els municipis catalans despleguin al mateix ritme la mobilitat elèctrica.  En el primer trimestre del 2017 que s'acaba en uns quants dies, es començarà a redactar aquest pla que haurà d'estar aprovat abans de la tardor del 2017 per poder tenir una dotació pressupostària concreta en els comptes dels ajuntaments implicats per al 2018.  Aquest redactat de pla de mobilitat, també servirà com a model d'implantació per altres municipis de Catalunya, sigui quina sigui la seva dimensió.  Entre els participants en aquest programa Live fins ara hi havia a més de l'Ajuntament de Barcelona i de l'Àrea Metropolitana de Barcelona, les empreses Nissan, pionera amb la mobilitat elèctrica, Gas Natural Fenosa, ACS, Seat, Renault, Volkswagen-Audi i empreses col·laboradores com la catalana Circutor, Simon, Cimalsa, Avancar, Endesa i el Racc entre d'altres. Des d'aquesta plataforma, amb les noves incorporacions municipals, s'ha pres l'acord de redactar els plans estratègics de mobilitat elèctrica dels ajuntaments implicats que aniran acompanyats de les seves respectives campanyes de comunicació adaptades al perfil de cada un dels termes municipals.  L'objectiu d'aquest pla de mobilitat és aconseguir un increment de la demanda de vehicles elèctrics a Catalunya, desenvolupar una infraestructura adequada que acompanyi aquest increment d'usuaris, sensibilitzar als ciutadans de les avantatges de la mobilitat elèctrica i finalment potenciar el sector empresarial que impulsa aquesta mobilitat elèctrica. El director de comunicació de Nissan, Francesc Corberó, ha destacat la importància d'aquesta iniciativa d'ampliar la participació geogràfica del programa Live perquè això ajudarà a l'usuari del vehicle elèctric a trobar arreu de Catalunya el mateix missatge i els mateixos identificadors de la xarxa de la mobilitat elèctrica.  La regidora de Mobilitat de l'Ajuntament de Barcelona, Mercedes Vidal, ha destacat també la importància de la participació d'aquests nous municipis que també acumulen anys d'experiència d'iniciatives a favor del vehicle elèctric i que per tant poden aportar noves visions i aportacions. Vidal també ha convidat a tots els ajuntaments que des d'aquest primer trimestre formen part de la plataforma Live a posar-se a treballar en els dos últims anys de mandat polític que els queda per endavant i a treure ''tot el suc'' que sigui possible per poder acabar el mandat amb un bon balanç a favor de la eletromobilitat.  'Electriciutat' serà el nom del pla de comunicació transversal per cada un dels municipis de la plataforma. El pla es desplegarà sota tres eixos de comunicació identificats amb tres colors. El color verd, per tractar d'incrementar la sensibilització dels ciutadans, el taronja, per tractar d'avantatges i incentius per desenvolupar la seva utilització i finalment el color vermell per millorar les infraestructures i el tràmits d'implantació.  El director executiu de la plataforma, Ángel López, no descarta que aquesta denominació d''Electriciutat' serveixi en un futur per identificar la plataforma Live.

Summary: El programa Live per fomentar la mobilitat elèctrica amplia l'àrea d'influència en el territori català


El sindicat Ustec-Stec ha denunciat que els consells comarcals tenen "pràctiques mafioses" i "extorqueixen" les AMPA per evitar que puguin gestionar els menjadors escolars. Segons asseguren, els consells no faciliten informació sobre el nombre de beques adjudicades a cada escola i endarrereixen pagaments per tal de fer "insostenible" la gestió dels menjadors i, d'aquesta manera, deixar-la en mans d'empreses de macrocàtering. Ustec apunta que més del 50% dels menjadors escolars gironins estan en mans de grans empreses i subratlla que la qualitat del menjar que serveixen és "pèssima". A més, denuncien que és un "negoci rodó" perquè només inverteixen 2 euros en matèria prima i sous de cuiners i monitors, mentre que els menús costen de 5,5 a 6,5 euros.

Summary: Ustec acusa els consells comarcals gironins "d'extorquir" les AMPA perquè no puguin gestionar els menjadors escolars


Soraya Sáenz de Santamaría, vicepresidenta del govern espanyol, ha negat aquest dilluns que hi hagi hagut una "instrucció política" per retirar samarretes i motius grocs abans de la final de la Copa del Rei de futbol entre el Barça i el Sevilla que es va jugar dissabte a Madrid. Ho ha dit en una entrevista a 8TV, on ha atribuït aquestes decisions a la tasca policial. Sáenz de Santamaría també ha evitat barrejar terrorisme i procés, i ha afirmat que no veu "oportú" mesclar els dos conceptes. Tot i això ha volgut remarcar que a Catalunya han passat "coses molt greus", i ha recordat els episodis de l'aprovació de les lleis de ruptura del 6 i 7 de setembre del 2017 al Parlament de Catalunya o la concentració del 20 de setembre davant del Departament d'Economia. La vicepresidenta del govern espanyol també ha parlat de l'article 155, que, segons ha dit, ha "estabilitzat" la situació a Catalunya. També ha retret als partits independentistes que siguin "incapaços" de posar-se d'acord per formar un Govern que, segons ha dit, desactivaria automàticament l'article tal com va establir el Senat. En tot cas, Sáenz de Santamaría sí ha dit que el govern que surti del Parlament hauria de "respectar" la llei i "governar per tothom", i ha afirmat que cal un executiu "que parli amb tots els catalans, no només amb els independentistes". Finalment, pel que fa a les discrepàncies entre el Ministeri d'Hisenda i la Guàrdia Civil i el jutge del Tribunal Suprem Pablo Llarena a l'entorn del finançament del referèndum de l'1 d'octubre, Sáenz de Santamaría ha reiterat que no hi ha registre de despesa pública per aquest concepte en les factures que ha controlat l'executiu espanyol. En tot cas, ha afirmat que hauria de ser la justícia la que investigués si alguna d'aquestes factures podria ser falsa.

Summary: Sáenz de Santamaría nega una "instrucció política" en la retirada de samarretes grogues i ho atribueix a la policia


La Guàrdia Civil va decomissar el passat dissabte a la matinada 23 fardells d'haixix, amb un pes total de 716 quilos, que acaben de ser descarregats des d'una llanxa pneumàtica a la platja del Pont de l'Àliga, al terme municipal del Perelló (Baix Ebre). L'equip del Servei Integral de Vigilància Exterior (SIVE) de l'institut armat havia detectat una embarcació de deu metres –equipada amb diversos motors fora borda- navegant pel litoral a poca velocitat, fent parades i girs dissuasius. Els agents van establir llavors un operatiu per interceptar-la a la platja del Pont de l'Àliga, un punt habitual de desembarcament d'haixix de la costa de l'Ebre. Allí van localitzar un grup de persones que es trobaven a peu de platja descarregant els fardells, empaquetats i numerats, des de la llanxa a un vehicle de càrrega que tenia el maleter obert. Quan van adonar-se de la presència de la Guàrdia Civil, un grup de traficants va fugir amb la llanxa a mar obert i la resta ho va fer nedant, aprofitant la foscor en una zona de costa escarpada, abandonant tant els fardells com el vehicle.  Posteriorment, embarcacions del Servei Marítim Provincial de la Guàrdia Civil van iniciar un operatiu de recerca de l'embarcació fugida i les persones que van fugir nedant, que no va tenir èxit. La investigació continua oberta i l'institut armat posarà a disposició del jutjat de guàrdia de Tortosa les diligències per aquests fets.

Summary: Decomissen 716 quilos d'haixix descarregats dissabte a la matinada en una platja del Perelló


Els més de 5.000 militants i simpatitzants d'EUiA decideixen aquest dimecres si la formació continua apostant per arribar a un acord amb Podem, ICV i BComú per a les properes eleccions generals o bé si renuncien a la confluència per concórrer als comicis al costat d'Izquierda Unida. El coordinador general d'EUiA, Joan Josep Nuet, ha assegurat que desitgen l'acord, però ha advertit que no n'acceptaran "qualsevol". L'executiva no està satisfeta amb el punt actual de les negociacions. Nuet ha reclamat a la resta de forces polítiques implicades més "transparència" i "respecte" amb la història i l'activisme d'EUiA. Un dels problemes principals és el de la "visualització" de la formació a la candidatura, ja que el cap de llista, Joan Mena, ocuparia el número 9 a la circumscripció de Barcelona. La militància ha de respondre a una doble pregunta. En la primera se li demana si està d'acord amb la confluència seguint les línies marcades pel consell nacional d'EUiA que preveuen, entre d'altres, obtenir el número 6 de la circumscripció de Barcelona o el número 1 de la circumscripció de Tarragona i el 7 per Barcelona. A més, contemplen un grup parlamentari propi al Congrés –qüestió acceptada a la confluència- i l'elecció dels candidats a través de primàries.  La segona pregunta demana a la militància si està d'acord amb allò que realment s'ha aconseguit en les negociacions: el número 9 per Barcelona i el 3 a les altres circumscripcions, que els vots a Catalunya no computaran per cap força estatal i que podria obtenir un senador via elecció directa o via designació del Parlament. "El moment actual de la negociació no és satisfactori", ha opinat Nuet. El resultat més probable –i el que defensa l'executiva- és el Sí-No, fet que implicaria continuar les negociacions amb el límit del proper divendres, quan acaba el termini per registrar coalicions a les eleccions estatals. "Fins divendres a les 12 de la nit estarem a la taula negociant, però no signarem un acord que la nostra militància digui que no es pot signar", ha assenyalat Nuet, que ha demanat més "transparència", una elecció dels candidats via primàries i que s'aposti decididament per la "ruptura" i per "les noves formes de fer política". Si la militància respongués No-No en la consulta interna que finalitza aquest dimecres a les 22h, EUiA renunciaria a la confluència 'En Comú – Podem'  i signaria una coalició amb Izquierda Unida que s'anomenaria 'Unitat Popular' i que encapçalaria l'exdiputat al Parlament Joan Mena.

Summary: EUiA celebra un referèndum intern per decidir si continua apostant per la confluència amb Podem, ICV i BComú


La Guàrdia Civil va intervenir aquest dilluns diverses peces de roba falsificades de diverses marques en un local de venta al major de Badalona. La mercaderia intervinguda està valorada en 460-910 euros. La policia investiga un home de 45 anys i nacionalitat xinesa com a presumpte autor d'un delicte contra la propietat industrial. Entre les peces de roba intervingudes que estaven posades a la venda hi havia 717 pantalons, 318 camisetes, 1.045 dessuadores de marques com Hugo Boss, Gucci, Fila, Champion, BMW, maserati i Silklik, presumptament falsificades.

Summary: La Guàrdia Civil intervé a Badalona roba falsificada valorada en més de 450.000 euros


Els Bombers han rescatat dos escaladors ferits aquest migdia a causa d'un allau al Gra de Fajol, a Setcases (Ripollès). Les dues persones estaven fent escalada en gel a la cornisa de sortida de la canal central quan aquesta s'ha trencat i els ha arrossegat uns 400 metres avall. Els Bombers han rebut l'avís a les 11.40 i una unitat GRAE els ha localitzat a la superfície. Posteriorment els han evacuat i el Sistema d'Emergències Mèdiques (SEM) els ha traslladat en estat greu a l'Hospital Josep Trueta de Girona, un d'ells en helicòpter. Tret d'aquests dos ferits, els Bombers no han trobat cap altra persona afectada per l'allau després d'inspeccionar la zona afectada.

Summary: Rescaten dos escaladors ferits a causa d'un allau al Gra de Fajol


El president de la Generalitat, Quim Torra, i el conseller d'Acció Exterior, Relacions Institucionals i Transparència, Alfred Bosch, han acordat enviar una carta als consolats dels països amb víctimes dels atacs terroristes a Barcelona i Cambrils del 17 i 18 d'agost del 2017 per "donar a conèixer les informacions publicades aquests últims dies sobre aquells fatídics fets", segons s'indica a la nota que ha fet pública l'Oficina del President. Una investigació del diari digital 'Público' ha informat durant aquesta setmana de les suposades connexions entre el Centre Nacional d'Intel·ligència (CNI) i el presumpte cervell dels atacs i presumpte informant del CNI Abdelbaki Es Satty. A la missiva Torra es posa a disposició d'aquests països per a "qualsevol necessitat" que tinguin, quan s'està a punt de celebrar el segon aniversari dels atemptats. L'acció acordada per Torra i Bosch s'afegeix a la que va fer ahir la consellera de Presidència i portaveu del Govern, Meritxell Budó, que va enviar una altra carta a la vicepresidenta en funcions del govern espanyol, Carmen Calvo, i a la ministra en funcions de Defensa, Margarita Robles, demanant-los una reunió per aclarir què hi ha de cert en les informacions periodístiques.   Dimarts, quan es van donar a conèixer les primeres informacions, el President Torra va demanar al govern espanyol un aclariment dels fets "que han generat preocupació i neguit entre la població", segons afirmen fonts de l'executiu català. També va dir que, si es confirmava la informació publicada, caldria que s'assumissin les responsabilitats que se'n derivessin.

Summary: El Govern informarà per carta de les darreres novetats del 17-A als consolats dels països amb víctimes


La CUP i CatECP han carregat aquest dilluns contra el Govern per les condicions previstes en l'operació de compravenda dels terrenys on s'ha d'ubicar el projecte Hard Rock a la Costa Daurada. Els anticapitalistes qualifiquen de "frau" que la Generalitat avanci el 80% dels diners per comprar els terrenys que són propietat de la Caixa i alerten que la multinacional es reserva durant deu anys l'opció de vendre l'espai i que, donat el cas, la Generalitat l'hauria de recomprar. La formació veu un "escàndol" que el Govern "posi tots els esforços en 'salvar els mobles' a la Caixa, arribant a transformar la Generalitat en promotora immobiliària i en creditora". La CUP insisteix que és "un projecte innecessari i inviable que malmet el territori". Per la seva banda, l'executiva dels Comuns del Camp de Tarragona ha denunciat que el Govern "va mentir" al Parlament quan va dir que el projecte de Hard Rock no tindria cap cost per als catalans i catalanes. "Catalunya en Comú, a través del nostre grup parlamentari, ha preguntat en diverses ocasions al Govern sobre el cost públic d'aquest projecte i la resposta sempre ha estat la mateixa, que no tindria cap cost per a la Generalitat", s'ha queixat el partit. Els comuns han criticat que el Govern "mai" tingui pressupost per a Educació o Sanitat, però que "en projectes privats per convertir Catalunya en un casino no tenen cap mena de problema en trobar els diners". La formació ha reiterat que és un projecte insostenible socialment i ambiental, i ha criticat que el Govern aposti per un model de turisme basat "en el joc i l'agressió a l'entorn rural".

Summary: La CUP considera un "frau" que la Generalitat avanci el 80% dels diners per comprar els terrenys de Hard Rock


La segona tinenta d'alcaldia, Janet Sanz, ha aplaudit aquest dilluns l'aprovació per part del Govern del nou decret de mesures urgents de l'accés a l'habitatge. "Necessitàvem mirada llarga i una llei com aquesta", ha afirmat Sanz. "S'havia d'actualitzar i reformular la Llei de l'habitatge de 2007 perquè tot ha canviat moltíssim. L'habitatge assequible ha de ser la norma i no l'excepció com ha passat fins ara", ha reflexionat en veu alta la responsable d'Ecologia, Urbanisme i Mobilitat. "Es tracta d'un decret molt important. El canvi és de 180 graus en el tema d'emergència habitacional", ha puntualitzat la regidora d'Habitatge, Lucía Martín, que ha volgut posar especial incidència en la nova definició de grans tenidors i la nova durada dels contractes de lloguer social. "Calculem que un 40% dels casos de vulnerabilitat acreditada en tema d'habitatge a Barcelona d'aquest 2019 trobaran resposta positiva amb el decret", ha assegurat Martín. La satisfacció al govern municipal de Barcelona és evident amb l'aprovació del nou decret d'habitatge de la Generalitat, una versió "molt millorada" del mateix text legal que no va trobar el vistiplau dels grups el passat mes de juliol. "El decret és fruit de quatre mesos d'intenses negociacions. Quan la Generalitat treballa conjuntament amb l'Ajuntament de Barcelona i les entitats socials surten propostes que ajuden a resoldre els problemes de la ciutadania", ha volgut recalcar la tinenta d'alcaldia d'Ecologia, Urbanisme i Infraestructures. "Ens agradaria que això no fos l'excepció", ha deixat la porta oberta Sanz, que ha insistit que el nou decret sobre l'habitatge "és un evident canvi de paradigma a curt, mig i llarg termini".  Grans tenidors: també propietaris amb més de 15 habitatges D'entre el reguitzell de mesures que inclou el decret, Janet Sanz i Lucía Martín han destacat per sobre de tot que els grans tenidors (com els bancs o els fons d'inversió) estiguin obligats a oferir un contracte de lloguer social a les famílies vulnerables. "I a més, que a partir d'ara siguin contractes de set anys i que es puguin prorrogar automàticament", ha precisat la regidora d'Habitatge, que també ha ressaltat la nova definició de grans tenidors d'habitatge. "S'hi afegeixen les persones físiques que siguin propietàries de més de 15 habitatges", ha avançat Martín. A partir d'ara, aquestes persones estaran obligades a oferir lloguer social a famílies vulnerables abans d'iniciar un procés de desnonament.   En paral·lel, la regidora d'Habitatge ha destacat que -amb el nou decret- els bancs, fons d'inversió i gestors d'actius immobiliaris tenen l'obligació de regularitzar les famílies vulnerables que viuen en els seus habitatges des de fa 6 mesos o més sense títol habilitant. "Molts d'aquests fons voltors van comprar precisament aquests habitatges i edificis a preu molt més baix precisament perquè hi havia ocupants sense títol habilitant", ha recordat Martín. "Ara cal que es coresponsabilitzin i que regularitzin aquestes persones", ha afegit la regidora d'Habitatge, que valora aquestes tres normes com "un gran avenç" i un "aprofundiment en els canvis que va iniciar la Llei 24/2015".  "El preu serà igual a Sarrià i a Nou Barris" Per la seva banda, la tinenta d'Ecologia, Urbanisme i Mobilitat ha assegurat que amb el nou decret sobre habitatge del Govern "la ciutat i l'àrea metropolitana ja no perdran més habitatge assequible". De fet, Sanz ha posat sobre la taula dues innovacions del text que ajudaran a consolidar l'habitatge social: en les reserves d'habitatge protegit com a mínim el 50% seran de lloguer i en sòls consolidats que es puguin canviar els usos, la requalificació permetrà assolir nivells mínims del 40% de reserva de sòl per habitatge assequible. Segons el consistori, aquestes reserves d'habitatge protegit de lloguer constitueixen una innovació en el dret a l'estat espanyol, i no existeixen en cap altra legislació de les altres 16 comunitats autònomes. Finalment, la tinenta d'Urbanisme ha justificat la creació d'un preu únic per a l'habitatge protegit a tota l'àrea metropolitana de Barcelona. "Així no hi haurà diferències en funció de les expectatives de negoci. I, per tant, el preu de l'habitatge protegit i assequible serà igual a Sarrià i a Nou Barris", ha conclòs Sanz.

Summary: L'Ajuntament de Barcelona celebra el nou decret d'habitatge: "Necessitàvem mirada llarga i una llei com aquesta"


El seu vehicle s’ha localitzat a l’entrada del nucli de Les Pobles ACN Aiguamúrcia.-Els Bombers de la Generalitat i els Mossos d’Esquadra busquen des d’aquest dijous al matí un boletaire desaparegut des d’ahir al terme municipal d'Aiguamúrcia (Alt Camp). Segons els Bombers, es tracta d’un home d’entre 30 i 35 anys que va anar a buscar bolets però no va tornar a casa. La policia catalana va rebre la denúncia i aquest matí s’ha activat la recerca, sobretot a l’entrada de la població de Les Pobles, on a la seva entrada s’ha trobat el seu vehicle estacionat. En la recerca, hi participen quatre dotacions terrestres dels Bombers de la Generalitat, a més dels GRAE, la unitat canina i un helicòpter, a més dels Mossos d’Esquadra. De moment, es mantenen totes les hipòtesis obertes sobre la seva desaparició.

Summary: Busquen un boletaire desaparegut aquest dimecres a Aiguamúrcia


La sala de venopunció Baluard, al Raval de Barcelona, ampliarà l'horari i obrirà a les 7 del matí a partir del 15 d'agost, mentre que ara ho fa a les 8:45h, segons ha avançat a BTV la regidora del districte de Ciutat Vella, Gala Pin. Segons han assenyalat fonts municipals a l'ACN, l'Ajuntament de Barcelona estava treballant des de feia setmanes en un horari més ampli per a l'equipament, que de moment es concreta en aquesta nova hora d'obertura. En les darreres setmanes han transcendit imatges, moltes fetes a primera hora del matí, que mostren persones drogant-se a plena llum del dia a la plaça de Salvador Seguí i als carrers del voltant. Els veïns de l'entorn Robadors denuncien des de fa mesos que han de conviure amb els problemes de la drogoaddicció, la prostitució i les conductes incíviques com les de gent que orinen dins el mobiliari del parc infantil.  L'objectiu del nou horari del Centre d'Atenció Sociosanitària (CAS) Baluard, a la plaça Blanquerna, és que "la gent amb problemes de drogoaddicció pugui anar a aquest tipus de centres abans", ha assenyalat Pin a BTV.  Segons han assenyalat fonts municipals, el govern d'Ada Colau està treballant en una continuació del Pla d'actuació del mandat anterior i ha reforçat la presència policial a zona coneguda com a Illa Robadors; la neteja; la dinamització dels carrers amb activitats a la via pública i ha incrementat el nombre d'educadors de carrers, que han passat de 10 a 14.  Des del consistori admeten que l'entorn de l'Illa Robadors és "molt complex" i subratllen que l'Ajuntament aposta per un treball transversal amb taules i diàleg amb els veïns i comerciants. Una altra de les mesures que s'han emprès en els darrers mesos, destaquen fonts municipals, va ser l'ampliació el desembre passat del dret a tanteig i retracte de l'entorn Robadors perquè l'Ajuntament es reservés el dret prioritari a adquirir qualsevol immoble que es posés a la venda en aquesta zona.

Summary: La sala de venopunció Baluard del Raval obrirà a les 7 del matí a partir del 15 d'agost


El síndic de greuges, Rafael Ribó, ha començat a treballar per organitzar una taula de diàleg "al més alt nivell"  a escala catalana, espanyola i internacional per mediar en el conflicte de relacions entre Catalunya i l'estat, especialment tensionat des de l'1 d'octubre. En la presentació d'aquesta proposta, Ribó ha apel·lat a la "responsabilitat institucional" perquè les parts implicades dialoguin "amb un compromís ferm de posar un punt zero sigui per part del president del govern espanyol, de la Generalitat, de les Corts, del Parlament o de qualsevol poder institucional del nivell que sigui i de la separació de poders que li correspongui". Tot i que ha preferit no detallar amb quines institucions ha contactat, ha afirmat que s'ha adreçat a "a molt altes instàncies internacionals" i que les respostes que està rebent són "en direcció positiva".

Summary: El Síndic promou una taula de diàleg al més alt nivell i amb presència internacional per mediar en el conflicte català


La vista al Tribunal de Justícia de la Unió Europea sobre si el líder d'ERC, Oriol Junqueras, té immunitat com a eurodiputat es manté pel 14 d'octubre, la primera data que es va notificar a les parts. Tot i algunes informacions que apuntaven a que Luxemburg podria ajornar la vista, fonts de la defensa de Junqueras ja han indicat que tenen confirmació que aquell dia s'abordarà la qüestió prejudicial del Suprem sobre fins on arriba la immunitat de Junqueras. De fet, ja es preparen per ser-hi. Fonts de l'Eurocambra, que també forma part del procés perquè els seus serveis jurídics han presentat observacions, també han confirmat la mateixa data. Oficialment, però, el TJUE encara no ha fet públic el dia de la vista. La data del 14 d'octubre coincideix amb la imminència de la sentència del Suprem.

Summary: La vista per la immunitat de Junqueras es manté pel 14 d'octubre


Un 41% dels catalans es declaren ateus, agnòstics o no-creients, segons un informe de l'entitat Ferrer i Guàrdia. Catalunya és, juntament amb Navarra, el territori de l'Estat amb una proporció més gran de població sense conviccions religioses. Catalunya supera així la mitjana de l'Estat, on el 29,3% de la població no té creences religioses. El 2000 eren un 13,2% dels ciutadans els que declaraven opcions de consciència religiosa. L'informe també revela que la importància de la religió en la vida de les persones continua en descens i durant el primer trimestre del 2020 només el 20,1% dels espanyols es declarava catòlic practicant. Es tracta de la xifra més baixa de la sèrie històrica. Els creients no practicants representen el 63,5%. Aquesta radiografia es pot traslladar a l'àmbit educatiu. Durant el curs 2017-2018, últimes dades publicades pel Ministeri d'Educació, l'alumnat de primària que cursa activitats alternatives a la religió va créixer fins al 35,9%. En canvi, la de la secundària s'ha reduït al 42%. Les xifres però mostren un creixement sostingut d'alumnes que no fan religió, ja que el curs 1999-2000 representaven el 15,9%. Catalunya també lidera el rànquing en aquest tema, ja que el 65,2% dels alumnes de primària fa activitats alternatives.  A escala estatal, el descens d'estudiants que cursen l'assignatura de religió ha estat d'un 7,9% entre els cursos 2013-2014 i 2017-2018, però això no ha afectat el nombre de professorat. De fet, els professors de religió han augmentat un 36% en aquests cursos.  Pel que fa a les dades fiscals del 2016 (últimes disponibles),  l'Església va rebre 232 milions d'euros, la xifra més alta de la sèrie històrica. Tot i això, el nombre de persones que marquen únicament la casella de l'església s'ha reduït fins al 12,2% i els contribuents que trien ambdues opcions s'han estabilitzat entorn al 20%.

Summary: El 41% dels catalans es declaren ateus, agnòstics o no-creients, segons un informe de Ferrer i Guàrdia


El Tribunal Superior d’Schleswig-Holstein, a Alemanya, manté que no hi ha motius per extradir Puigdemont per rebel·lió tot i la nova “informació sobre incidents aïllats” durant l’1-O aportada per l’Estat. En una interlocutòria feta pública aquest dimarts, els magistrats apunten que el seu posicionament del 5 d’abril no ha canviat, així que continuen descartant la rebel·lió i mantenint Puigdemont en llibertat mentre es resol el cas. El tribunal no només descarta equiparar el delicte de rebel·lió espanyol amb l’alta traïció alemanya, sinó que diu que, de forma "preliminar", tampoc veu "una criminalitat per alteració de l’ordre públic”. En la seva interlocutòria, els magistrats de Schleswig-Holstein també asseguren que la documentació de les autoritats espanyoles respecte al possible delicte de malversació inclou “informacions contradictòries”. Amb tot, els jutges reiteren que encara s’està considerant una extradició per malversació.  La fiscalia, però, encara no ha fet una petició oficial d’extradició. Així, el posicionament del tribunal tampoc és definitiu, en cas que el ministeri públic finalment presentés la petició d’extradició per aquests delictes, s'hauria de posicionar formalment.  Les comunicacions entre la fiscalia i el tribunal s'han fet públiques aquest dimarts perquè els magistrat han rebutjat la petició d'empresonament preventiu de Puigdemont que havia fet la fiscalia, i que datava del 9 de maig. El text conclou que no hi ha “noves circumstàncies” que justifiquin l’empresonament preventiu del president de la Generalitat destituït.

Summary: El tribunal alemany manté que no veu motius per extradir Puigdemont per rebel·lió amb la informació aportada per l’Estat


L'empresa lleidatana Biovert, especialitzada en la producció de nutrició vegetal, s'ha introduït a Sud-àfrica a través dun acord amb un distribuïdor local que li ha permès exportar una primera comanda de 17 tones de bioestimulants, segons ha informat aquest diumenge en un comunicat el departament d'Empresa i Coneixement. Els productes de la firma amb seu a Corbins (Segrià) es distribuiran directament a agricultors o a botigues especialitzades del país. Per aquest projecte d'internacionalització Biovert ha comptat amb el suport d'ACCIÓ –l'agència de la Generalitat per a la competitivitat de l'empresa- a través de l'Oficina Exterior de Comerç i d'Inversions a Johannesburg. Biovert es dedica a l'elaboració a Catalunya de productes per a la millora del rendiment i la qualitat dels cultius, a partir de la seva pròpia tecnologia. És el cas de bioestimulants, fertilitzants, condicionadors de sòl i aigua o productes per a l'aportació de nutrients o per incrementar la resistència per a tot tipus de cultius. Amb seu a Corbins (Segrià), factura actualment 9 milions d'euros, aproximadament el 70% del qual és resultat de l'exportació. L'empresa celebra aquest 2018 trenta anys i compta amb al voltant de 40 treballadors.   D'acord amb el Business Unit Manager de Biovert per a Àfrica, Juan Giménez, "Sud-àfrica és un país amb molt potencial, on l'agricultura té un pes molt important sobre l'economia i que ofereix moltes hectàrees de terreny per a cultius molt diversos". Segons Giménez, l'objectiu de l'empresa per a aquest mercat és "arribar a exportar 10 contenidors de productes cada any i incrementar entre un 20 i un 25% les vendes durant els propers cinc anys".   Biovert ja està present en mercats del Nord d’Àfrica, com el Marroc, Algèria, Egipte i Tunísia, però espera ampliar la seva presència al continent gràcies a aquest acord. D'altra banda, Giménez destaca l'experiència de l'empresa en altres mercats “molt diferents però que tenen agricultures molt similars a la sud-africana i treballen cultius semblants com les hortalisses, algunes fruites, la soja o el blat de moro”, com és el cas de Mèxic, Turquia o Grècia, fet que els permet aplicar els seus coneixements en aquest país.

Summary: L'empresa lleidatana Biovert s'introdueix a Sud-àfrica amb una primera comanda de 17 tones de nutrició vegetal


Cambrils viu amb normalitat el segon aniversari de l’atemptat al passeig marítim, que va tenir lloc la matinada del 18 d’agost. Aquest dissabte la platja està plena de banyistes i el passeig marítim i els carrers comercials també presenten una bona afluència de visitants. Un ram de flors dedicat a la veïna de Saragossa que va morir en l’atac presideix el Memorial per la Pau, la inscripció inaugurada l’any passat al davant del Club Nàutic de Cambrils. Els veïns i visitants que passegen per aquest punt s’aturen, encuriosits. Asseguren que l’atemptat està superat, però no oblidat. Els comerciants i restauradors afirmen que l’atemptat no ha tingut impacte en els seus negocis, però alerten que aquest estiu està sent fluix. “’In Memoriam Ana’. No t’oblidem” i una frase d’un poema de Lorca “Buscaba el amanecer pero el amanecer no era” acompanyen el ram de flors que amics o familiars d’Ana María Suárez, la veïna de Saragossa de 67 anys que va morir atropellada pels terroristes a Cambrils, han dipositat a primera hora d’aquest dissabte al Memorial per la Pau. La presència d’aquest ram de flors atreu l’atenció dels veïns i turistes que caminen per aquest punt, ja sigui per passejar o per anar i tornar de la platja. Una patrulla de la Policia Local també manté una presència gairebé permanent en aquest indret, enmig d’un ambient de normalitat.  “Sempre que passo per aquí recordo que aquí va passar tot i se’m remou alguna cosa a l’estómac que trigarà a superar-se”, explica la Julia. Aquesta turista de Saragossa recorda que  aquella matinada no era al passeig, però que va quedar impactada i va passar molta por arran dels fets. “Vinc a Cambrils des de petita i li tinc molta estima, i que la víctima sigui de Saragossa encara t’impacta i et dol més”, afegeix. La Lídia, una amiga seva de Tarragona, subratlla que Cambrils és “un lloc on molt tranquil on no esperes que passin aquestes coses”. Aquesta jove admet que té aquells fets gravats a la memòria. “Ho segueixo recordant. I l’any passat igual, i d’aquí a cinc també, perquè és un dia que no t’esperes”, lamenta.  “Va ser molt dur i se’m posa la pel de gallina només de pensar-hi”, rememora gairebé entre llàgrimes l’Amparo Segarra, una lleidatana resident a València que estiueja a Cambrils des de petita. Aquella nit, recorda, havien de sortir a passejar i a prendre un gelat amb la família però aquell dia els fills s’havien “portat malament” i es van quedar a casa. “Vaig sentir l’helicòpter i els trets. Vam estar tota la nit sense dormir. Va ser horrible”, detalla. Malgrat el xoc, aquesta lleidatana crida a mirar endavant i “a no deixar que aquesta gent dolenta pugui amb nosaltres”. “Encara que és un record que no s’oblida mai, cal mirar endavant”, referma.  En Josep Tribó, de Mollerussa, va arribar a Cambrils tot just l’endemà de l’atemptat al passeig marítim. Dos anys després ha tornat al mateix hotel on s’allotja cada any durant la segona quinzena d’agost. “Jo diria que sí que està superat perquè hi veig un ambient tranquil i molt calmat. S’hi està molt bé aquí a Cambrils i no hi ha cap problema. Només esperem que no n’hi hagi cap més, d’atemptat”, demana.   “Els trets passaven per la terrassa. Va ser horrible” Qui va viure l’atemptat en primera persona és la Susana, treballadora d’un restaurant situat just al davant d’on va passar tot. “Teníem la terrassa plena i els comensals amb les postres, quasi acabant. Vaig veure com un cotxe colpejava als Mossos que feien un control al Club Nàutic i en pocs segons va començar el tiroteig. Els trets van passar per la terrassa i ens vam amagar dins el bar, fins les quatre de la matinada, amb gairebé quaranta persones, de nens petits a gent gran. Dono les gràcies als mossos, que després ens van venir a treure i ens vam poder refugiar poble endins”, recorda. La Susana opina que l’atac jihadista està pràcticament oblidat i que només les persones foranes s’apropen al Memorial per veure l’indret de l’atemptat. Pel que fa a la facturació del negoci, assegura que tret dels primers dies en què es van anul·lar reserves, no han notat cap davallada atribuïble a l’atemptat. “La gent segueix venint, però per allò no té por i no ha de tenir por d’anar allà on li agrada perquè, sinó, no sortiríem de casa”, bromeja. Ara bé, al seu parer hi ha qüestions com la situació política a Catalunya que sí que estan afectant els negocis de la zona. “Hi ha molts estrangers enguany, però el turista nacional ens ha fallat molt. Molta gent de l’Aragó o de Navarra han deixat de venir o han posat els seus pisos en venda i et diuen obertament que no volen venir. A més, venir aquí és més car i hi ha la competència de Grècia o Turquia, que són més barats”, relata. Segons la Susana, la davallada del mercat espanyol aquesta campanya d’estiu se situa entre un 30 i un 40%. Aquesta és la mateixa percepció de diversos comerciants i restauradors consultats per l’ACN: hi ha menys turistes de la resta de l’Estat i enguany els visitants fan menys despesa. Sara Folch, encarregada d’una sabateria, explica que els caps de setmana treballen força però que la resta de setmana “està molt fluix” i hi ha hagut nits d’agost que “el passeig està buit a les dotze de la nit”. Folch creu que hi ha un 30% menys de turisme espanyol a la zona. “Crec que és per un conjunt de coses: pel que va passar, per la situació política d’aquest país i una mica tot. Crec que molta gent té una imatge diferent de Catalunya del què realment és”, assenyala.  El president Torra farà una ofrena floral diumenge D’altra banda, el president de la Generalitat, Quim Torra, farà aquest diumenge a tres quarts de cinc de la tarda una ofrena floral al Memorial per la Pau del passeig marítim en homenatge a les víctimes. Es preveu que sigui un acte ràpid i senzill. Fonts de l’Ajuntament de Cambrils han explicat que enguany no han organitzat cap acte institucional. De fet, l’any passat el consistori ja va manifestar que no preveia fer actes commemoratius cada any.  L’Ajuntament recorda que el Memorial per la Pau recorda les víctimes de forma permanent. A més, el consistori ha publicat en un web els 115 documents recuperats de l’espai de dol que, d’una manera espontània, la ciutadania va crear durant els dies posteriors al doble atemptat terrorista de Barcelona i Cambrils.  Aquest espai també recull els missatges dels llibres de condol que es van obrir a la sala de plens de l’Ajuntament i al web municipal després de l’atemptat, fotografies de les diferents autoritats públiques que van visitar el municipi per manifestar el seu suport i condol, així com de la resposta ciutadana al carrer, de solidaritat cap a les víctimes i les seves famílies i de rebuig a la violència.

Summary: “Encara que l’atemptat és un record que no s’oblidarà mai, cal mirar endavant”


El jutjat d’instrucció número 2 del Vendrell ha arxivat provisionalment la causa amb què investigava tres exregidors de Calafell per un delicte ecològic pels sorolls derivats del carrer Monturiol, on es concentren els locals d’oci nocturn. Segons la interlocutòria a què a tingut accés l’ACN, el jutge conclou que els exregidors de Medi Ambient Josep Parera i José Antonio Jiménez van impulsar diverses mesures per pal•liar el soroll provinent dels locals. En aquest sentit, assenyala que les úniques molèsties que poden perdurar a la zona són les que provenen de la gent del carrer, les quals nega que puguin regular. Pel que fa a l’exregidor Rafel Solé, el jutge puntualitza que no el pot investigar perquè era el responsable d’Urbanisme i no tenia competències en Medi Ambient. La causa al jutjat del Vendrell prové de les queixes d’una veïna de la zona, que fa més de dotze anys va denunciar l’Ajuntament de Calafell per no regular el soroll provinent dels bars i discoteques del carrer Monturiol. El 2007, el Jutjat Contenciós Administratiu de Tarragona li va donar la raó, reconeixent que la dona patia ansietat, depressió i insomni per culpa dels sorolls que no havia regulat el consistori, els quals superaven els límits permesos per llei. Amb tot, la Fiscalia va considerar que l’Ajuntament no havia fet res per resoldre la situació i va denunciar els regidors responsables d’aquesta qüestió per un presumpte delicte mediambiental. Si bé el jutge del Vendrell va admetre la denúncia, ara conclou que un dels regidors investigats –Rafel Solé- no tenia competències sobre els sorolls de l’oci nocturn i assenyala que els altres dos encausats sí que van impulsar mesures per pal•liar els sorolls.   D’aquesta manera el magistrat recorda que Parera i Jiménez van obligar a insonoritzar els locals i a instal•lar-hi mesuradors de so, mentre es van incrementar les sonometries i el patrullatge a la zona. Al mateix temps, també apunta que durant la investigació es va constatar que els últims dotze anys l’Ajuntament ha obert diversos expedients a locals que incomplien la normativa de soroll. Pel que fa al cas concret de la veïna denunciant, el jutge recorda que ella va declarar que el soroll s’havia reduït d’ençà de la sentència del 2007 i que el principal problema provenia de les persones que entraven i sortien dels bars i discoteques. Alhora, la interlocutòria matisa que les malalties provocades pels sorolls no es poden atribuir a l’etapa en què Parera i Jiménez eren els responsables de Medi Ambient, ja que els diagnòstics són d’abans del 2007. A parer del jutge, les declaracions dels investigats i de la denunciant constaten que no s’ha comès cap delicte mediambiental perquè no hi ha hagut omissió per part dels responsables polítics. “S’ha de tenir en compte que els sorolls que es mantenen no provenen dels locals, sinó de la gent que transita a la via pública, de manera que difícilment es pot imputar una omissió delictiva als investigats”, conclou el tribunal.  La Fiscalia manté les acusacions L’arxiu provisional admet recurs, i la Fiscalia ja ha demanat que es mantingui la investigació sobre Parera i Jiménez, segons ha pogut confirmat l’ACN. A parer del Ministeri Públic, el 2017 hi va haver puntes de soroll “excessives” i la veïna denunciant va haver de marxar de casa. Al mateix temps, considera que “no és rellevant” si el so prové de fora dels locals “perquè els veïns no han d’estar obligats a suportar incomoditats insalvables”. En canvi, el ministeri públic accepta deixar al marge de la causa Rafel Solé, ja que recorda que ell era regidor d’Urbanisme i no de Medi Ambient “i no consta que cometés cap omissió punible”. L’Ajuntament insisteix en la seva innocència Per la seva part, l’Ajuntament de Calafell ha remarcat en un comunicat que “al llarg del temps ha anat aplicant les mesures reclamades”. En aquest sentit, ha recordat que ha ampliat la vigilància policial i les inspeccions, en coordinació amb els Mossos d’Esquadra, alhora que ha instal•lat càmeres de videovigilància al carrer i ha “multiplicat” les denúncies i sancions per actes incívics com el ‘botellón’, orinar al carrer, cantar o portar la música del cotxe a un volum molt alt. Solé lamenta el “joc brut” del govern L’exregidor Rafel Solé ha acusat el govern del mandat 2015-2019 (PSC, UAM i PP) d’haver actuat amb “joc brut” a l’hora de facilitar a la justícia el llistat de regidors presumptament responsables de la problemàtica al carrer Monturiol. En un comunicat, Solé considera que l’executiu “molt possiblement va buscar un atac polític frontal” contra ell i estudia presentar una denúncia per depurar responsabilitats en defensa del seu honor.

Summary: Arxiven la denúncia contra tres exregidors de Calafell investigats pels sorolls de l'oci nocturn


Quatre estudiants de 3r curs del grau de Disseny de la Universitat de Barcelona - Leonid Borachénkov, Matías Hernández, Clara Márquez i Samantha Paredes- han creat un videojoc que explora l’experiència vital de les persones sense sostre a la ciutat de Barcelona. 'Last hope. A week in the street' és el títol de la proposta, que es presentarà aquest divendres, al festival Sónar+D, com a part del projecte 'Jocs del Comú' que duu a terme l’associació ArsGames per a l’Ajuntament de Barcelona. Tot va començar com un exercici de classe. Els alumnes de Disseny de la UB fan cada any projectes de joc seriós ('Serious Games') com a exercici final de l’assignatura Projectes Experimentals. "Sempre que podem, intentem presentar els projectes a festivals de disseny, convocatòries d’art o vincular-los a iniciatives culturals o socials (mai comercials)", explica el professor Joan Morales, que dirigeix el Taller de Disseny de 'Serious Games'. Morales explica que ArsGames, que coneixien el treball que fan, es van adreçar a ells per convidar-los a participar en el seu projecte 'Jocs del Comú' presentant algun dels videojocs que estaven desenvolupant amb els alumnes. El professor assegura que no van dubtar a participar-hi. Només hi havia una premissa: que el projecte triat s’adaptés a la idea d’usos socials de les dades obertes en els jocs seriosos -jocs amb un propòsit educatiu i social, pensats per a alguna cosa més que entretenir-.  'Last hope. A week in the street' va ser la proposta escollida. Desenvolupada durant tot un semestre acadèmic, narra la història del Lluís, una persona sense sostre que des de fa anys viu al carrer, després d’haver perdut la feina i no poder afrontar el lloguer.  El joc comença en el moment en què se li comunica que pot accedir a un pis tutelat en el termini d’una setmana. El jugador haurà de passar l’experiència de viure aquests darrers dies al carrer posant-se en la pell del personatge, amb un únic objectiu: mantenir el seu avatar en un estat saludable i allunyat dels perills del carrer. Per sortir-se’n, el jugador haurà d’aconseguir objectes que permetin al Lluís mantenir els nivells de bona salut i fer-li evitar els llocs o personatges que el puguin perjudicar com ara el menjar en mal estat, les persones violentes o les inclemències climàtiques.  Acudir ena determinats llocs com en dutxes públiques, hospitals o als voluntaris socials per rebre ajuda són altres de les opcions a què es pot acollir. "Supera els set nivells i aconseguiràs que el Lluís pugui abandonar el carrer i començar una vida nova", diu la sinopsi del joc.  Promoure una mirada "digna i respectuosa"  Per desenvolupar el videojoc, els alumnes han rebut l’assessorament d’Arrels Fundació. "Els vam anar a presentar el joc que volíem fer i a demanar-los opinió sobre l’enfocament que fèiem del problema de les persones sense sostre", explica Morales. A partir de les seves indicacions, els alumnes van decidir dirigir l’experiència del joc a la història individualitzada d’una persona en concret, basada en els diferents testimonis que s’expliquen al web d’Arrels, "tot i que el personatge del videojoc és fictici i no s’esmenta cap persona real per qüestions de respecte a la privacitat", puntualitza. L’objectiu final de la proposta és conscienciar la població en general del drama de les persones sense sostre i alhora promoure una mirada digna i respectuosa cap a aquest col·lectiu, evitant la condescendència", conclou.  De moment, 'Last hope. A week in the street' estarà disponible a l’estand del Sónar+D, on es presentarà amb la resta de projectes de 'Jocs del Comú'. També estan en converses amb Arrels per enllaçar el joc al seu web.

Summary: Un videojoc creat per estudiants de Disseny de la UB convida a posar-se en la pell d'un sensesostre de Barcelona


El conseller de Territori i Sostenibilitat, Damià Calvet, ha anunciat aquest divendres que les obres de millora de la carretera C-462, que discorre per la vall de la Vansa i Tuixent, començaran durant el primer trimestre de 2019. En el marc d'una visita a l'Alt Urgell, ha concretat que el primer tram que s'executarà té una longitud de 14,5 quilòmetres i va des de la cruïlla del nucli d'Artedó, d'Alàs i Cerc, al d'Adraén, que pertany al municipi de la Vansa i Fórnols. El pressupost d'aquesta actuació, que al 2010 es va adjudicar però no es va dur a terme per manca de pressupost, ascendeix als 3,5 milions d'euros i inclou el reforçament del ferm i la correcció d'algunes corbes, a més d'implementar altres mesures de seguretat. Precisament, Calvet ha exemplificat el cas d'aquesta via, reivindicada històricament al territori, per defensar la necessitat de "fer un esforç" per disposar d'una partida destinada al manteniment de carreteres. De fet, aquesta és una de les demandes de la campanya del toc de campanes 'a morts', que s'ha dut a terme en diferents punts del Pirineu i sobre la qual el conseller ha afirmat: "Entenem aquest repic i gairebé el compartim; dit això, el què hem de fer és fer feina", ha dit.

Summary: Calvet anuncia a la Seu d'Urgell que les obres de millora de la carretera de la Vansa i Tuixent començaran al 2019


La portaveu de Cs recorda que tenen l'obligació d'impedir les iniciatives per exercir l'autodeterminació ACN Barcelona.-La portaveu de Cs, Lorena Roldán, ha avisat als membres de la Mesa del Parlament que no podran dir que no se'ls ha advertit després que aquest dijous el Tribunal Constitucional (TC) els hagi notificat les conseqüències penals en què podrien incórrer. Tot plegat arran de l'admissió d'un recurs del govern espanyol contra unes resolucions del juliol passat sobre autodeterminació i monarquia. Roldán recorda que els membres de la Mesa tenen l'obligació d'impedir o paralitzar les iniciatives que s'impulsin per exercir el dret d'autodeterminació.

Summary: Roldán, sobre l'avís de conseqüències penals a la Mesa: "No podran dir que no se'ls ha advertit"


La 60a edició del Ral·li Internacional de Cotxes d'Època Barcelona-Sitges se celebrarà el diumenge 4 de març amb més d'un centenar de vehicles. Al llarg del viatge que unirà els dos municipis amb el tradicional recorregut a través de les Costes del Garraf, s'hi preveu la participació de 90 cotxes fabricats fins el 1928 i 20 motos datades del 1938 com a màxim. D'entre tots aquests vehicles, però, hi sobresurt un Vauxhall Tourreu del 1904 i una moto Machless Model H del 1920. A banda de la caravana oficial, a partir del 12 de febrer hi haurà sis vehicles de la competició que s'exposaran al centre comercial L'Illa de Barcelona fins el 3 de març, quan tots els participants del Ral·li quedaran exposats l'avinguda Diagona. L'endemà seran traslladats a la plaça Sant Jaume, punt de sortida de la cursa.  Al tradicional recorregut on els participants també assisteixen vestits d'època, s'hi esperen tretze cotxes francesos, quatre italians, un austríac i un britànic, entre altres. També hi assistirà un Fiat 509 de l'any 1929 i un Hispano Suiza del 1930, però ho faran fora de concurs, ja que l'any de fabricació supera el topall de les normes de l'esdeveniment.

Summary: El 60è Ral·li de Cotxes d'Època Barcelona-Sitges reunirà més d'un centenar de vehicles


La periodista Almudena Ariza ha renunciat a dirigir els serveis informatius de Televisió Espanyola (TVE) a partir de l'1 de gener. En un comunicat adreçat als companys ha explicat que ho ha decidit després de saber els resultats del referèndum entre els professionals de la televisió. D'un cens de 3.200 treballadors, han votat 308 persones i 117 ho han fet en contra. "La meva candidatura ha estat aprovada, però per una majoria que no considero suficient", ha escrit. També ha indicat que la seva "fortalesa" per "dur a terme el projecte de transformació digital" és "el conjunt dels professionals". Per això creu que no compta "amb un suport majoritari" i lamenta no haver sabut "il·lusionar ni convèncer". Ariza, que ha presentat la renúncia aquest dilluns a la tarda, ha agraït a Enric Hernández, exdirector d''El Periódico' i director d'Informació i Actualitat de RTVE, haver-la proposada per al càrrec, i ha confiat que trobarà "algú a qui la redacció consideri més idoni". També ha afegit que a partir d'ara seguirà desenvolupant "amb la mateixa il·lusió i energia de sempre" la seva tasca com a corresponsal, ara des de París.

Summary: Almudena Ariza renuncia a dirigir els serveis informatius de TVE a partir del gener


Han estat evacuats a l'Hospital de Manresa ACN Súria.-Una persona ha resultat ferida greu i tres més menys greu en un xoc frontal aquest dijous al matí a la C-55 al seu pas per Súria (Bages), segons ha informat el Servei Català de Trànsit. El sinistre s'ha produït quan passaven pocs minuts d'un quart d'onze del matí a l'alçada del quilòmetre 46,5 i la via s'ha hagut de tallar en els dos sentits fins passada la una del migdia. Els ferits han estat traslladats a l'Hospital de Manresa. Fins al lloc, s'hi han traslladat quatre dotacions del Sistema d'Emergències Mèdiques i tres dels Bombers de la Generalitat, a més dels Mossos d'Esquadra.

Summary: Quatre ferits de diversa consideració en un xoc frontal a la C-55, a Súria


Uns 2.000 agents dels Mossos d'Esquadra i de les policies catalans faran uns 500 controls des d'aquest dijous i fins Dilluns de Pasqua per controlar els desplaçaments de vehicles a les carreteres durant aquests dies de Setmana Santa. El conseller d'Interior, Miquel Buch, ha remarcat que aquest dijous a la tarda comença "l'operació no sortida" de Setmana Santa per les mesures de confinament imposades pel coronavirus, i que aquells que vulguin anar a les segones residències i topin amb un control policial, hauran de tornar a casa "amb la corresponent sanció". "Estem fent la feina ben feta, però algú s'està relaxant", ha avisat. Buch ha detallat que, segons l'últim balanç, les sancions han pujat un 3,8% respecte el dia anterior. Buch ha detallat que els controls estaran tant en carreteres principals com secundàries, i que alguns es faran durant un temps determinat i altres durant una "llarga extensió temporal". "Tots els que pretenguin sortir de casa per gaudir de la Setmana Santa, que sàpiguen que està prohibit, i els cossos policials vetllaran perquè tornin a casa amb la sanció corresponent", ha advertit. El conseller ha recordat que aquesta "no és una Setmana Santa normal", ja que es mantenen les restriccions de mobilitat. "Hem de protegir-nos els uns dels altres, sortir de casa és anar en contra d'aquesta estratègia", ha insistit. De fet, ha recordat que està prohibit que els padrins portin la mona a casa dels fillols, com és tradició. "Anar a comprar la mona està permès, però no portar-la al fillol", ha asseverat. Buch ha recomanat a les pastisseries buscar solucions alternatives amb "altres mètodes de transport" per fer arribar les mones. 13 detencions en les últimes hores Pel que fa a l'activitat policial de les últimes hores, Buch ha informat que s'han fet 13 detencions, gairebé 2.800 denúncies a persones, més de 10.500 identificacions a persones i 8.100 identificacions de vehicles. Comparat amb les últimes dades, les sancions han crescut un 3,8%.

Summary: Uns 2.000 agents faran uns 500 controls a les carreteres durant tota la Setmana Santa


El president del grup parlamentari del PPC li retreu que "estimulés, defensés i donés suport a l'aventura" sobiranista ACN Barcelona.-El president del grup parlamentari del PPC, Xavier García Albiol, ha valorat la decisió de Josep Antoni Duran i Lleida de renunciar a la presidència del comitè de govern d'Unió. El veu ara com "la penúltima víctima" del procés i li ha recriminat que tant ell com UDC "estimulessin, defensessin i donessin suport fins fa vuit mesos a l'aventura" sobiranista. Albiol ho ha escrit en una piulada a la xarxa social Twitter després que Duran i Lleida anunciés la decisió en Consell Nacional aquest dissabte al matí. Duran ha fet pública la decisió arran dels resultats que va obtenir la formació democratacristiana a les eleccions del 20-D i que va deixar UDC fora del Congrés. El 27-S tampoc va obtenir cap escó al Parlament.

Summary: Albiol veu Duran i Lleida com "la penúltima víctima" del procés


L'espectacle 'Hippos' de Zum Zum Teatre i Quim Bigas ha guanyat el Premi Moritz FiraTàrrega 2018 a la millor estrena d'arts de carrer. El guardó és resultat de la votació realitzada entre tots els professionals acreditats en la passada edició de la fira. La peça, es va poder veure a la plaça del Carme feia una reflexió sobre la humanitat i l'animalitat amb tres personatges disfressats d'hipopòtams gegants que interactuaven entre ells amb moviments graciosos. Destinada a tots les edats 'Hippos' va aplegar un nombrós públic en tots els passis que van fer durant els dies del certamen despertant sorpresa i rialles entre petits i grans. La propera edició de FiraTàrrega tindrà lloc del 5 al 8 de setembre de 2019. Zum-Zum Teatre és un projecte artístic que es dedica a la creació, producció i difusió d'espectacles per a adults a partir de 4 anys. Ha produït una vintena d'espectacles i han actuat arreu de Catalunya, Espanya, França, Itàlia i Suïssa. Ramon Molins n'és el director artístic des de la seva fundació al 1994. A Hippos col·laboren amb Quim Bigas, un coreògraf català vinculat a diversos grups i centres relacionats amb la coreografia les noves pràctiques performatives.  La col·laboració entre FiraTàrrega i Moritz, empresa patrocinadora de la Fira des de 2012, es tradueix, entre d'altres accions, en la iniciativa Premi Moritz FiraTàrrega, guardó que s'atorga a la millor estrena d'arts escèniques de carrer i no convencionals i que enguany arriba a la seva setena edició. El premi és el resultat d'una votació realitzada entre tots els professionals acreditats a FiraTàrrega 2018.

Summary: L'espectacle 'Hippos' de Zum Zum Teatre, millor estrena d'arts de carrer a FiraTàrrega 2018


La consellera d'Ensenyament visita un centre educatiu de Barcelona que ha obert les seves portes, a l'espera del que succeeixi l'1-O ACN Barcelona.-La consellera d'Ensenyament de la Generalitat, Clara Ponsatí, afirma que les escoles que aquest dissabte han fet jornada de portes obertes "són un esclat de llibertat, de creativitat i de democràcia". "I estem molt contents que sigui així", ha assenyalat Ponsatí en una visita al CEIP La Concepció, a l'Eixample de Barcelona. Després d'imposar-se per majoria en votació que s'obrís l'escola, l'AMPA del centre ha organitzat tot tipus d'activitats adreçades a la comunitat educativa però també als veïns de la zona. La presidenta de l'AMPA, Mireia Trias, ha explicat que durant la passada nit i el matí han anat venint els Mossos per aixecar acta del que s'estava fent. Fins a les sis del matí de diumenge tenen permís per fer "activitats de servei públic", supòsit que ara els impulsors de la jornada estan estudiant. "Hi ha molta il·lusió", ha subratllat Trias les hores prèvies a l'1-O.

Summary: Ponsatí celebra que les escoles són aquest dissabte "un esclat de llibertat, de creativitat i de democràcia"


Els delictes sexuals han augmentat un 13,1% a la demarcació de Lleida el 2019 amb un total de 181, mentre que el 2018 n'hi va haver 160. D'aquests, les agressions sexuals amb penetració van pujar de les 30 a les 33. Els delictes per tràfic de drogues també han pujat en un any un 23,1%; dels 78 al 96. Per altra banda, en un l'últim any han baixat un 10,2% els robatoris amb força en domicilis, establiments i altres instal·lacions, segons el Ministeri de l'Interior. La baixada més destacada a la demarcació de Lleida han estat els homicidis dolosos i assassinats ja que l'any 2019 no se'n va comptabilitzar cap, per primera vegada en vint anys. L'any 2018 n'hi ha haver dos mentre que el 2017 va ser un any tràgic amb fins a cinc morts violentes. Segons les dades estadístiques de criminalitat fetes públiques aquest dimarts pel Ministeri de l'Interior, la demarcació de Lleida va tancar l'any 2019 amb cap homicidi ni assassinat i tampoc cap delicte de segrest. Pel que fa a les temptatives d'homicidi i assassinat es va baixar de les 12 fins a les 10. Els considerats delictes greus i menys greus de lesions i baralla tumultuària van disminuir un 11,2%; dels 197 als 175. Pel que fa als robatoris, el 2019 han pujat un 11,2% els robatoris amb violència i intimidació; dels 409 als 455. En canvi, han baixat els robatoris amb força en domicilis, establiments i altres instal·lacions un 10,2%; dels 1.263 als 1.134. D'aquests, 806 han estat en domicilis, una xifra molt similar als 812 del 2018. Els furts també han baixat un 6,3%; dels 4.657 als 4.363 i els robatoris de vehicles han passat dels 161 l'any 2018 al 166 l'any 2019. Pel que fa a la resta d'infraccions penals, les xifres indiquen que han baixat mínimament de les 12.108 el 2018 a les 12.036 el 2019. En global, segons les dades elaborades amb la informació aportada per les policies estatals, els Mossos i les policies locals, el total d'infraccions penals a la demarcació de Lleida l'any 2019 ha estat de 18.616, un 2,3% menys que les 19.047 del 2018.

Summary: Incrementen un 13% els delictes sexuals i un 23% el tràfic de drogues el 2019 a la demarcació de Lleida


La líder de Cs afirma que "és incompatible ser el defensor del poble i comportar-se com el defensor dels independentistes" ACN Barcelona.-La presidenta del grup de Ciutadans al Parlament, Inés Arrimadas, ha demanat la dimissió del Síndic de Greuges, Rafael Ribó, per la seva posició sobre el procés sobiranista. Així ho ha anunciat Arrimadas en unes declaracions als mitjans de comunicació aquest dimarts al vespre, just després de reunir-se amb Ribó a la seu del Síndic a Barcelona. "El síndic fa comunicats molt contundents criticant la Fiscalia i el Tribunal de Comptes, però no en fa cap sobre l'actuació del Govern, que és la seva funció. És increïble que no hagi dit res sobre l'ús il·legal de les dades personals dels ciutadans, la pressió sobre els funcionaris, la utilització de símbols ideològics a les escoles o la vulneració dels drets de l'oposició al Parlament", ha sentenciat Arrimadas. La cap de l'oposició al Parlament ha afegit que "és incompatible ser el defensor del poble i comportar-se com el defensor del procés. És hora que sigui el defensor de tots els ciutadans". Sobre l'odre de la fiscalia als Mossos perquè precintin els col·legis electorals divendres vinent, Arrimadas ha apuntat que "no valorem les decisions judicials que intenten evitar el cop a la democràcia que vol fer el president Puigdemont, però en qualsevol cas ell ja sabia que no pot fer un referèndum i gastar-se els diners dels ciutadans en fer il·legalitats. No sorprendrà ningú que la justícia actuï contra un president que vulnera les institucions catalanes i els drets dels ciutadans i que se salta la Constitució, i que ho fa sabent que tindrà conseqüències". Arrimades no ha volgut valorar tampoc la preocupació en la cúpula dels Mossos perquè l'ordre de la Fiscalia de precintar els col·legis electorals comporti problemes d'ordre públic. "Hi ha una persona coordinant l'actuació de tots els cossos de seguretat que han de treballar l'1 d'octubre. Deixo en mans d'aquests cossos policials el que s'hagi de fer de cara a aquesta jornada, però cal recordar que Puigdemont va fer una promesa que era mentida, quan va anunciar un referèndum per l'1 d'octubre", ha conclòs. La líder de Cs també ha desmentit que el partit hagi enviat correus als ciutadans informant "específicament" sobre el vot negatiu en el referèndum, tal i com ha informat la CGT de Correus.

Summary: Arrimadas demana la dimissió del Síndic de Greuges per la seva posició sobre el procés sobiranista


L'organització del Manlleu Film Festival ha decidit no celebrar la 18a edició, prevista per al mes de juliol, amb l'objectiu de contribuir a minimitzar l'impacte de la covid-19 en el sector audiovisual del curtmetratge. El festival centrarà enguany els esforços i recursos en la convocatòria extraordinària d'uns premis especials per a projectes de curtmetratges d'entre 5 i 30 minuts que estiguin en fase de preproducció o producció i s'hagin vist afectats per la crisi sanitària. La convocatòria té una dotació de 8.000 euros i s'obrirà l'1 de juliol i s'allargarà fins el 15 de setembre. Amb tot, el proper 11 de juliol tindrà lloc una sessió de cinema a l'aire lliure a l'exterior del Museu del Ter on es presentarà la premiada 'O que arde'.  Les obres premiades de la convocatòria extraordinària d'enguany s'inclouran en una secció especial de la programació del festival de l'any que ve, que se celebrarà del 8 a l'11 de juliol del 2021.  El director, Èric Motjer, recorda que el certamen és un festival públic, "una singularitat que volem fer prevaldre en aquests moments tan complexos i donar suport a la indústria".

Summary: El Manlleu Film Festival es transforma en una convocatòria extraordinària per a curtmetratges afectats per la crisi


TV3 ha avançat novetats de la Marató d'aquest any en una edició especial del magazín de tarda 'Tot es mou', que s'ha anomenat 'Tot es mou amb la Marató'. El programa ha comptat amb la presència de Raquel Sans, Laura Rosel, Mònica Terribas, Jordi Basté i Roger Escapa, que seran els presentadors de la Marató. També hi ha hagut el director de la Fundació La Marató de TV3, Lluís Bernabé, i metges com el doctor Antoni Trilla, epidemiòleg i cap de medicina preventiva de l’Hospital Clínic. Algunes de les novetats són que s'avança l'obertura dels telèfons de donació o que les quatre seus telefòniques el dia del programa tindran menys aforament precisament per la covid. També s'accelerarà el procés d'assignació a projectes d'investigació. Altres novetats són l’ús de tecnologia telemàtica per a les iniciatives de divulgació a les escoles i l’adaptació de les activitats populars per recaptar fons a les restriccions sanitàries. A més s’ha estrenat un 'teaser' de 6 minuts del vídeo divulgatiu que es farà servir en escoles i instituts i s’han pogut veure imatges de la gravació del tema 'Em rebel·lo', per al disc de La Marató, interpretat per Rozalén amb l'Escolania de Montserrat, versionant el tema 'Soy rebelde'. L’especial 'Tot es mou amb La Marató' ha començat obrint les línies del telèfon de donacions de La Marató a les set de la tarda. Durant els mesos d'octubre i novembre, cada dimecres, es podran fer donacions, de set de la tarda a nou de la nit trucant al 900 21 50 50. Les trucades seran ateses per voluntaris de la Corporació Catalana de Mitjans Audiovisuals (CCMA) des de casa seva.

Summary: TV3 avança novetats de la Marató en el programa especial 'Tot es mou amb la Marató'


El preu mitjà de l'habitatge va pujar un 7,6% a Catalunya durant el primer trimestre de l'any en comparació amb el mateix període del 2018, segons les dades publicades aquest divendres per l'Institut Nacional d'Estadística (INE). En comparació amb el darrer trimestre del 2018, el creixement va ser del 0,9%.  Per tipologia, el preu de l'habitatge nou va registrar un creixement interanual de l'11,9%, mentre que el de segona mà va pujar un 7,2%. La pujada està per sobre de la taxa estatal, que va ser del 6,8%, liderada per Madrid amb un creixement del preu del 9,7%.

Summary: El preu mitjà de l'habitatge puja un 7,6% interanual a Catalunya en el primer trimestre


La Guàrdia Civil va enxampar el passat dimarts 12 de maig una furgoneta carregada amb 106 plantes de marihuana a Vilafranca del Penedès. Els agents de la benemèrita estaven efectuant un control de trànsit per verificar el compliment de la limitació de lliure circulació per l'estat d'alarma, quan van aturar la furgoneta. En inspeccionar l'interior del vehicle, els membres de la Guàrdia Civil van descobrir el centenar de plantes de marihuana plantades en testos. El conductor del vehicle, un ciutadà de nacionalitat italiana veí de Torrelles de Foix (Alt Penedès), va quedar detingut com a presumpte autor d'un delicte de tràfic de drogues.

Summary: Enxampen una furgoneta carregada amb 106 plantes de marihuana en un control a Vilafranca del Penedès


'Esperança i llibertat' veurà la llum a mitjans de gener i l'exconseller el defineix com "una pausa que ajudi a prendre consciència del moment" ACN Barcelona.-'Esperança i llibertat' és el títol que l'exconseller Raül Romeva ha escollit per al llibre que publicarà a meitat de gener, abans que comenci el judici que l'encausa per l'1-O. Segons ha pogut saber l'ACN, l'ha escrit durant el novembre, principalment, entre els centres penitenciaris d'Estremera i Lledoners, i aglutina experiències a la presó, reflexions polítiques sobre actualitat i claus de futur, una anàlisi de les causes que han portat Catalunya a la crisi del present, i vivències personals actuals i del darrer any. A més, inclou contingut de converses de Romeva amb alguns autors i intel·lectuals, i detalls i concrecions del seu posicionament davant el judici del Tribunal Suprem. El llibre està enllestit i ja es prepara la seva distribució. Just quan tot està a punt per publicar-se, Romeva l'ha volgut comentar en declaracions per a l'ACN escrites des de Lledoners. L'exconseller assegura que 'Esperança i llibertat' pretén "ser una pausa que ajudi a prendre consciència del moment". A més, explica que ha recollit també "molts pensaments que suraven" abans d'entrar a presó. "És un llibre de pensament polític, de reflexions i de propostes, també de molts dubtes, però alhora d’alguna certesa. Hi reflexiono sobre la vida a la presó, però sobretot sobre els què i els perquès de la nostra situació. Parlo del passat, per contextualitzar sentiments i reflexions, bastant de present, per saber on som realment, i molt de futur, per saber on volem anar i, sobretot, per què hi volem anar", resumeix Romeva en parlar del seu llibre. Segons l'exconseller, l'ha escrit partint de la base que tot el que passa als presos, "sigui bo o dolent, no és res més que un aprenentatge, i que tot intent fallit no és altra cosa que una oportunitat per tornar-hi, amb més informació". El llibre, que el mateix autor assegura que no conté cap retret en parlar del passat polític, aspira a "aportar al lector una mica d’aquesta esperança i ànsia de llibertat; perquè la presó dura un temps, però la dignitat i l’orgull són per a sempre". "I nosaltres en sortirem", conclou Romeva en les seves declaracions a l'ACN des de Lledoners.

Summary: Romeva publica un llibre amb reflexions polítiques, anàlisi de causes de la crisi catalana i parlant de la presó


El 60% dels treballadors que estaven inclosos en un Expedient de Regulació Temporal d'Ocupació (ERTO) a l'Estat durant el mes d'abril ja han tornat a la feina. amb una reducció diària ha sigut de gairebé un 2%. Així ho ha afirmat el ministre d'Inclusió, Seguretat Social i Migracions, José Luis Escrivá, durant la seva intervenció en la reunió ministerial de la OCDE sobre 'Inclusió i Polítiques d'Ocupació per a la recuperació'. Escrivá ha remarcat que les mesures excepcionals per protegir els llocs de treball del govern espanyol han sigut "enormement efectives" durant la pandèmia.  A més, ha assegurat que els incentius per la reincorporació de treballadors estan facilitant el "retorn més ràpid dels que poden tornar als llocs de treball" ja que les bonificacions de les cotitzacions dels ERTO són més baixes pels empleats actius que pels suspesos.  El ministre també ha afirmat que la prestació extraordinària pels autònoms ha arribat al 50% del col·lectiu a l'Estat i ha defensat que la flexibilització d'accés a l'atur per alguns col·lectius ha sigut "molt beneficiosa" pels treballadors precaris. Segons Escrivá, les crisis provoquen progressos i aquest cas "no serà una excepció" ja que la pandèmia de coronavirus permetrà la "possible extensió del teletreball", un fet que "pot ser positiu no només com a una millora de la conciliació de la vida familiar i laboral sinó també per reduir la contaminació i frenar la despoblació de zones rurals". El ministre ha afirmat que el sotrac econòmic de la covid-19 ha sigut "asimètric" i ha accentuat algunes de les tendències ja presents a la societat, "creant una sensació de vulnerabilitat en un ampli espectre de la població. Aquest és el motiu pel qual el govern espanyol ha posat en marxa l'Ingrés Mínim Vital per redistribuir la renda i erradicar la pobresa. El titular d'Inclusió i Seguretat Social ha presidit la reunió ministerial en la qual ha participat els 37 països membres de l'OCDE i Costa Rica, convidada a convertir-se en el soci número 38.

Summary: El 60% dels treballadors espanyols inclosos en un ERTO a l'abril ja han tornat a la feina, segons Escrivá


Una millora del mercat laboral, incloure la perspectiva de gènere en el sistema, tenir en compte el factor migratori, fomentar polítiques de natalitat i complementar les pensions amb la renda garantida de ciutadania són algunes de les solucions que la Taula del Tercer Sector proposa per començar a reformar l'actual sistema de pensions de l'estat espanyol i garantir-ne la viabilitat i la sostenibilitat. Aquest dimarts, la Taula ha presentat un estudi al voltant de les febleses d'aquest sistema a partir del qual demana als grups polítics  agents socials una reforma en base a  ''solucions duradores'' que permeti a totes les generacions envellir ''amb dignitat''.  Amb l'informe, 'El sistema de pensions a Espanya. Les febleses d'un model que urgeix una solució immediata', elaborat per la periodista del diari Ara, Natàlia Vila, la Taula del Tercer Sector ha analitzat l'evolució del sistema de pensions els darrers anys, quan la crisi econòmica ha posat de manifest la seva debilitat. Segons les dades recollides al dossier, les pensions són la principal font d'ingressos dels majors de 65 anys i en les llars on el cap de família és major de 70 anys, representen el 90% de les rendes disponibles a la llar.  Amb la situació econòmica dels darrers anys, a l'estat espanyol, on s'han donat menys sous a causa dels alts nivells d'atur i sous més baixos, a causa de la precarietat del mercat de treball, els ingressos per cotitzacions han disminuït considerablement, mentre que el número les persones que han arribat a l'edat de jubilació s'ha disparat, un equilibri que, segons Vila, fa insostenible el sistema actual. De fet, es calcula que el 2002, l'Estat destinava 66.400 MEUR cada any a pagar les pensions, una xifra que el 2016 ja era de 135.500. Per això, Vila ha alertat que el model està tensat i que cal posar-hi solucions per garantir-ne la viabilitat i la sostenibilitat.  Segons la Taula del Tercer Sector, cal que els polítics facin ''polítiques valentes''. Així ho ha manifestat la presidenta de la Taula, Francina Alzina, que ha assegurat que la solidaritat entre generacions ''té un futur molt negre''. Qualifica de ''pedaços'' les solucions que s'han anat posant sobre la taula i per això, demana als partits que deixin de banda els interessos electoralistes i partidistes per poder redefinir un sistema ''pilar'' de l'estat del benestar.  Vila ha detallat que un dels problemes del sistema espanyol rau en la taxa de substitució, és a dir, el percentatge de salari que es repa a partir de la jubilació, que el 2013 era del 80%, molt per sobre de la mitjana d'alguns països de la UE o l'OCDE que és entre el 58 o el 53%. Les previsions europees alerten que aquesta taxa anirà a la baixa i que el 2060, serà del 48,6%.  Per aquest motiu, la Taula del Tercer Sector fa propostes als governs basades en la millora del mercat de treball i laboral. Així, la Taula demana que s'acani amb la precarietat i es consolidi un increment de salaris que impliquin cotitzacions més altes i per tant, ingressos més grans per part de l'Estat. També aposta per les polítiques que fomentin la natalitat i que afavoreixin la conciliació laboral i familiar per revertir les taxes actuals. En una línia similar, demanen que s'asseguri la plena inclusió dels treballadors immigrants com una oportunitat per al país, i a la vegada, reclama que els governs català i espanyol arribin a una ''entesa'' perquè la RGC pugui ser compatible amb altres pensions, afavorint així, complements a les pensions més baixes. . Bretxa de gènere també per a les pensions Vil ha alertat també que el sistema actual de pensions, on la quantitat percebuda depèn de les cotitzacions al llarg de la vida laboral, perpetuen les desigualtats un cop superada l'edat de jubilació. Es calcula que les dones cobren de mitjana un 34% menys de pensió que els homes perquè històricament han treballat menys que els homes i en feines pitjors. Vila ha assenyalat que el sistema no és pròpiament discriminatori però si que perpetua ''la bretxa'' d'una manera encara més ''gran'' que la dels salaris actuals, i per tant, no corregeix els problemes del mercat laboral i ''les diferències es mantenen''. Per això, es demanen mesures que solucionin aquesta situació i propiciïn un canvi de tendència per a les generacions futures.

Summary: La Taula del Tercer Sector demana una reforma del sistema de pensions que garanteixi un envelliment ''amb dignitat''


La presidenta de la Comissió Europea, Ursula Von der Leyen, ha titllat "d'inacceptable l'ús excessiu de la força" contra migrants a la frontera entre Grècia i Turquia. Després que es denunciés l'ús de gas lacrimogen i bales de goma contra els migrants, Von der Leyen ha dit que les denúncies de violència s'hauran d'investigar i ha instat Grècia a "garantir" el dret d'asil, després que l'hagi suspès, perquè es tracta d'un "dret fonamental". "Les fronteres s'han de protegir i els drets humans també", ha subratllat. Amb vista a la reunió que tindrà amb el president de Turquia, Recep Tayyip Erdogan, la presidenta de la Comissió ha confiat poder assolir un acord "durable" sobre migració, però ha remarcat que encara no hi ha xifres sobre la taula. En una roda de premsa per analitzar els 100  dies del seu mandat, Von der Leyen ha assegurat que "el que ha succeït la darrera setmana" a la frontera entre Turquia i Grècia "no es pot tornar a repetir" i ha acusat Turquia de "fer creure" als migrants que la frontera estava oberta.  Per la presidenta de la Comissió, és "urgent alleugerir la pressió" a la frontera. Segons ha explicat l'alemanya, davant l'arribada de menors no acompanyats a Grècia, França, Portugal, Alemanya, Finlàndia i Luxemburg s'han ofert a acollir-los.  Reunió amb Erdogan Von der Leyen i el president del Consell Europeu, Charles Michel, es reuniran aquesta tarda amb Erdogan a Brussel·les, just després que el president turc es trobi amb el secretari general de l'OTAN, Jens Stoltenberg.  Durant la reunió amb Erdoogan, que vol ser una "represa del diàleg", Von der Leyen ha dit que abordaran la "situació greu" que hi ha a la frontera entre Grècia i Turquia, però també "la relació a llarg termini" entre la Unió Europea i Turquia. "Necessitem un acord sostenible que eviti l'increment de les tensions", ha apuntat la presidenta de la Comissió.  "Es tracta d'un primer pas per reprendre el debat i acordar en el futur un full de ruta conjunt", ha dit la presidenta de l'executiu europeu.  La UE busca una "bona política migratòria" En la mateixa línia que Von der Leyen, l'Alt Representant de la Unió Europa, Josep Borrell, ha insistit que cal "defensar les fronteres", però ha subratllat que el bloc comunitari ha de "trobar una bona política migratòria". "Encara no hem trobat una bona política migratòria, potser aquesta situació d'urgència ens força", ha dit Borrell. Pel que fa a la relació amb Turquia, Borrell ha confiat arribar a un acord amb el govern d'Erdogan perquè els migrants "no creguin que la frontera està oberta i intentin entrar". "Segueix sent un problema en el qual Turquia i Europa han de cooperar", ha dit l'Alt Representant.

Summary: Brussel·les veu ara "inacceptable l'ús excessiu de la força" contra migrants i insta Grècia a "garantir" el dret d'asil


El jutge de Vilanova i la Geltrú que investiga la mort d’un home en un bar de la ciutat l’estiu passat presumptament per un tret disparat pel conegut com a pistoler de Gavà ha reprès aquest divendres les declaracions dels testimonis. Han estat les primeres citacions després que recentment s’hagi acordat la reobertura de les causes de Vilanova, Gavà i Mont-roig del Camp, ja que els jutges han considerat que l’acusat ha recuperat les facultats mentals mínimes per afrontar el procés judicial –les causes s’havien arxivat al març perquè es va decretar el seu ingrés a l’Hospital psiquiàtric de Sant Boi de Llobregat degut a un trastorn psicòtic delirant-. L’advocat de l’acusat, Ricardo Solís, ha demanat que els metges que inicialment van examinar el seu client ara verifiquin que l’home té les capacitats mentals òptimes per afrontar la represa de les investigacions.

Summary: Primeres declaracions de testimonis en les investigacions del pistoler de Gavà després que s’hagin reobert les causes


Mariano Rajoy, president en funcions del govern espanyol, no ha fet cap esment aquest dimecres a la tarda a la decisió de l’exalcaldessa de València i senadora pel PP, Rita Barberá, d’abandonar el partit però mantenir l’acta de senadora, pressionada pels escàndols de corrupció que han portat el Tribunal Suprem a obrir una investigació contra ella. Rajoy ha pres part aquesta tarda de la presentació d’un llibre del ministre d’Economia en funcions, Luís de Guindos, i ha ofert un discurs estrictament econòmic. El PSOE, en canvi, ha considerat a través d’Óscar López, portaveu del partit al Senat, que la decisió de Barberá és “pèssima” i que el PP l’ha de corregir “ràpidament”. De la seva banda, des de Ciutadans, el vicesecretari general de la formació, José Manuel Villegas, ha afirmat que la sortida de Barberá del PP compleix el pacte anticorrupció signat pel seu partit i el dels populars, i ha anunciat que reclamaran que l’exalcaldessa de València abandoni també l’acta de senadora.

Summary: Rajoy no es pronuncia sobre la decisió de Rita Barberá d’abandonar el PP però mantenir l’acta de senadora


L'Àrea Metropolitana de Barcelona (AMB) ha aprovat inicialment el nou reglament que ha de servir per fer conviure els taxis amb els vehicles de lloguer amb conductor, els anomenats VTC, que presten servei a les àrees urbanes de l'àrea metropolitana. Segons la nova norma, serà competència de l'Institut Metropolità del Taxi (IMET) fixar el topall de llicències de vehicles VTC que poden prestar servei a l'àrea metropolitana i s'estableix que, en cap cas, el nombre d'autoritzacions vigents en cada moment pugui superar la ràtio d'una llicència de VTC per cada trenta llicències de taxi. La normativa estableix que cada llicència serà per a un únic titular i un vehicle concret per evitar que un únic operador exploti tota una flota de vehicles. També es fixa que els vehicles de més de cinc places estiguin adaptats i es limita a que els serveis que poden oferir tinguin origen i destí a l'àrea metropolitana de Barcelona. L'AMB vol donar així resposta al neguit expressat pel sector del taxi en els darrers mesos per l'amenaça que podia suposar el trencament de la proporcionalitat d'un VTC per cada 30 taxis, després de les darreres sentències judicials que afavorien les empreses del sector del lloguer de vehicles amb conductor. El text aprovat al Consell Metropolità de l'AMB detalla les condicions per a l'obtenció d'una llicència, els procediments i requisits que cal seguir, així com el règim sancionador que es fixa en cas d'incompliments, i es dota de competències l'IMET per tal que faci complir la nova reglamentació. L'AMB argumenta que els VTC s'han convertit en "un mitjà més de transport en clara i evident coincidència amb els serveis tradicionalment prestats pel taxi, del que només el separa la contractació prèvia, les característiques del vehicle i la modalitat de cobrament sense taxímetre" i és per això que defensa que es pugui regular sota un mateix paraigües.

Summary: L'AMB aprova el reglament que limita la presència de vehicles VTC a l'àrea metropolitana


L'escola Els Raiers de la Pobla de Segur, al Pallars Sobirà, tancarà aquest divendres per fer una revisió a la instal·lació dels fluorescents. Així ho ha fet saber als pares dels alumnes via carta. En la missiva s'explica que "fruit d'un accident" que ha succeït amb unes llums de l'escola s'ha de fer una revisió de la instal·lació dels fluorescents. Així els hi ha comunicat el Departament d'Educació a l'escola. Per prioritzat la seguretat dels infants, les famílies i l'equip humà que hi treballa i agilitzar els treballs als tècnics, la direcció del centre ha decidit procedir al tancament de l'escola aquest divendres.

Summary: L'escola Els Raiers de la Pobla de Segur tancarà aquest divendres per revisar la instal·lació dels fluorescents


Lleida vol que la commemoració de l'Any Granados serveixi per situar el compositor lleidatà "al lloc que es mereix" en el panorama musical internacional. Aquest dimarts s'han presentat les activitats que s'han programat i que es duran a terme el 2016 i que s'allargaran també al 2017. El 28 de gener es donarà el tret de sortida a l'efemèride amb un recital de piano en què s'interpretaran les 'Goyescas'. Durant el 2016 s'han programat 11 concerts a la capital del Segrià, tot i que ciutats com ara Barcelona, Madrid, Londres o Nova York també acolliran actuacions amb l'obra de l'autor. A més, està prevista la publicació de llibres, investigació, un cicle de conferències i una exposició, entre altres propostes relacionades amb l'autor. La capital del Segrià ha presentat aquest dimarts el programa d'activitats que es duran a terme amb motiu de l'Any Granados i que s'estendran entre el 2016, quan es commemora el centenari de la mort d'Enric Granados, i el 2017, quan es compliran 150 anys del seu naixement. En concret, s'han presentat els actes programats a Lleida per aquest any, tot i que també se'n faran el vinent i en altres ciutats com ara Cervera, el Vendrell, Barcelona i Madrid o altres ciutats d'arreu del món que van marcar la trajectòria del músic com són Nova York o Londres, de la mateixa manera que París, on també es treballa per programar algun concert.   El coordinador de l'Any Granados, Pep Gorgori, ha destacat que l'objectiu de la commemoració és situar el compositor "al lloc que es mereix" en la història de la música i, per això, al marge dels molts concerts i activitats programades, també ha de servir per posar al dia la investigació duta a terme fins ara sobre el músic lleidatà, una de les assignatures pendents vinculades amb la figura i obra del compositor. Per l'alcalde de Lleida, Àngel Ros, l'Any Granados ha de permetre donar a conèixer l'autor i ajudar a despertar l'interès per la formació musical als més joves. Així mateix, "ha der ser una eina per posicionar la música que es fa i es difon des de Lleida", ha dit.  Concerts previstos a Lleida durant el 2016 El tret de sortida de l'Any Granados a Lleida es donarà el 28 de gener a l'Auditori Municipal Enric Granados amb un recital de piano on s'interpretaran les 'Goyescas', una de les obres més emblemàtiques de l'autor, a càrrec del pianista resident de l'Auditori Municipal Enric Granados durant l'Any Granados, José Menor. El 13 de febrer s'estrenarà la recuperació del drama líric 'Follet', d'Enric Granados i Apel·les Mestres, en una versió semi-escenificada dirigida per Jaime Martín i amb escenografia de Llorenç Corbella i Montse Colomer.  Altres concerts previstos seran 'Granados en conversa: La música de cambra amb piano', que tindrà lloc el 4 de març a càrrec de José Menor (piano), Francisco Fullana (violí), i Adolfo Gutiérrez (violoncel). El 17 de març serà el torn per al recital de cant i piano 'Granados i la seva generació', amb Miki Mori (soprano) i Joan Manau Valor (piano). El 8 d'abril arribarà 'Granados-Llobet: 100 anys d'un viatge', un concert amb Carles Trepat a la guitarra que repassarà la trajectòria que els dos músics van fer rumb a Nova York.  La soprano Marta Mathéu, amb Albert Guinovart al piano, actuaran a l'auditori lleidatà el 22 d'abril amb el concert 'Poesia i música de la Renaixença al Noucentisme' en què, entre altres, interpretaran diferents cançons de Granados. El 30 d'abril s'estrenarà el muntatge 'El petit piano', produït pel Centre de Titelles de Lleida i dirigit per Joan-Andreu Vallvé- on tres músics i dos actors-titellaires permetran al públic més jove endinsar-se en l'obra de Granados.  El programa de l'Any Granados seguirà el 21 de maig amb el concert 'Granados encanta: La història de Nadala i el Follet de la Cova del Diable', una producció del Conservatori del Liceu. El 29 de maig l'Orquestra Simfònica Julià Carbonell de les Terres de Lleida, amb José Menor al piano, dedicarà un concert d'homenatge a Enric Granados, amb obres per a piano i orquestra de l'autor. L'11 de juny serà el torn de 'Trios de Granados i Dvorak', amb Vaclav Macha (piano), Eduardo García (violí) i Jana Podolská (violoncel). Finalment, el darrer concert programat –tot i que a partir de setembre està previst que se' facin d'altres - serà l'homenatge coral a Granados 'El cant de les estrelles', amb el cor de cambra de l'Auditori Enric Granados i corals lleidatanes.  Fora de la capital del Segrià, també hi ha programats diferents concerts i actes relacionats amb l'Any Granados en el marc del Festival de Pasqua de Cervera, al Palau de la Música de Barcelona, a l'Auditori de Barcelona o al Liceu, així com concerts a Madrid, Nova York o Londres, entre altres ciutats amb les quals Granados va tenir vinculació, a càrrec de José Menor i d'altres reconeguts músics i intèrprets.      Altres propostes Al marge dels concerts previstos, coincidint amb l'efemèride també està prevista la traducció al castellà de l'obra biogràfica 'Enric Granados. Poeta del piano' de Walter Clark Aaron. Pagès Editors també publicarà el llibre gràfic i divulgatiu sobre la vida del músic 'Enric Granados (1867-1916)', de Mònica Pagès. Així mateix, també es presentarà l'obra 'El Petit Piano' (Mosaic Llibres) de Joan-Andreu Vallvé, que adapta l'espectacle de titelles del mateix nom amb la voluntat d'acostar Granados als més joves.  Altres propostes passen per l'enregistrament en un doble CD de l'obra 'Follet', drama líric obra de Granados i Apel·les Mestres. En el marc del Concurs internacional de piano Ricard Viñes de Lleida es crearà un premi especial per al millor intèrpret de Granados.  Altrament, el soterrani de l'Auditori de Lleida acollirà una exposició permanent dels llegats dels músics lleidatans Enric Granados i Ricard Viñes.  En l'àmbit de la investigació, Bàrbara Granados, músic i besnéta del compositor, juntament amb José Menor, han rebut l'encàrrec de fer la recerca, revisió i còpia per a la publicació de música de cambra d'Enric Granados. A més, també s'ha programat per la tardor del 2016 un cicle de conferències per donar a conèixer les diferents vessants de la figura de Granados i la seva vinculació amb el Modernisme i amb Lleida, així com la recerca i recuperació d'obres del compositor. Cal tenir en compte que la Generalitat també ha declarat el 2016 com a Any Granados. De fet, tot i que l'organització de l'efemèride va a càrrec de la Paeria de Lleida, també hi col·laboren la Generalitat, la Diputació de Lleida i la família Granados, a més del Liceu, la Biblioteca Nacional de Catalunya, l'ESMUC, el Palau de la Música Catalana, el Museu de la Música de Barcelona, la Fundació Pau Casals, l'Orquestra Julià Carbonell de les Terres de Lleida, entre altres institucions culturals i entitats.

Summary: Lleida vol que l'Any Granados serveixi situar el compositor "al lloc que es mereix" en la història de la música